Virallinen lehti nro C 310 , 09/10/1998 s. 0141



KIRJALLINEN KYSYMYS E-0866/98 komissiolle esittäjä(t): Anita Pollack (PSE) (26. maaliskuuta 1998) Aihe: Banaanit Onko komissio ryhtynyt toimenpiteisiin parantaakseen Latinalaisen Amerikan banaaninvientiyrityksissä työskentelevien henkilöiden työolosuhteita, yhdistymisoikeus mukaan lukien? Komission jäsenen Manuel Marinin komission puolesta antama vastaus (30. huhtikuuta 1998) Yhteisön yleinen tullietuusjärjestelmä (GSP) sisältää työntekijöiden oikeuksia ja ympäristön suojelua kannustavia erityismenettelyjä. Nämä kannustavat erityismenettelyt on tarkoitus toteuttaa GSP-järjestelmän piiriin kuuluville kehitysmaille myönnettävien ylimääräisten tullietuuksien muodossa ottaen huomioon Kansainvälisen työjärjestön ILOn yleissopimuksissa N:o 87 ja N:o 98 määrätyt järjestäytymisen ja työehtosopimusneuvottelujen oikeuden periaatteiden soveltamista (ja ILOn yleissopimuksessa N:o 138 käsiteltyä työhönoton vähimmäisikää) koskevat normit. Näiden kannustavien erityismenettelyjen soveltamista koskevasta komission ehdotuksesta keskustellaan parhaillaan neuvostossa. GSP-järjestelmän soveltamisalaan kuuluvia tuotteita ovat esimerkiksi jauhobanaanit (muut tuoreet banaanit eivät ole kyseisiä tuotteita) ja kuivatut banaanit. Näihin tuotteisiin tavallisesti sovellettava etuustulli on 85 prosenttia yhteisen tullitariffin mukaisesta tullista. Andien yhteisön mailla, Keski-Amerikan yhteismarkkinoihin kuuluvilla mailla ja Panamalla on kuitenkin oikeus tullittomaan pääsyyn useiden erityistuotteiden markkinoille, mukaan lukien kuivatut banaanit, mikäli ne jatkavat ponnistelujaan huumeiden torjumiseksi. Näin ollen Latinalaisen Amerikan banaaninviejämaat, jotka eivät vielä hyödy erityisestä 'huumausaineita koskevasta järjestelystä', voivat GSP-järjestelmän piiriin kuuluvina maina pyytää edellä mainitun asetuksen hyväksymisen ja voimaantulon jälkeen ylimääräisten tullietuuksien soveltamista jauhobanaaneihin ja kuivattuihin banaaneihin. Tämä edellyttää, että ne pystyvät todistamaan soveltavansa edellä mainituissa ILOn yleissopimuksissa määrättyjen normien tarkoituksen kattavaa lainsäädäntöä. On kuitenkin huomattava, että muut tuoreet banaanit eivät kuulu GSP-järjestelmän soveltamisalaan. Komissio on lisäksi rahoittanut hallituksista riippumattomia järjestöjä (NGO), jotka osallistuvat ¨reilua kauppaa¨ koskeviin aloitteisiin. Kyseisillä aloitteilla tuetaan tuotteita, joiden tuotannossa noudatetaan yhteiskuntaan ja ympäristöön liittyviä normeja kunnioittamalla esimerkiksi järjestäytymisoikeutta ja lapsityövoiman käytön kieltämistä koskevia ILOn yleissopimuksia. Rahoitusta saaneisiin hankkeisiin ovat kuuluneet ¨reilun kaupan¨ banaaneihin liittyvät toimet. Tällaisia banaaneja on nyt saatavilla useiden jäsenvaltioiden markkinoilla. Komissio on pannut merkille, että mielenkiinto ¨reilun kaupan¨ tuotteita kohtaan lisääntyy. Se on tutkinut, miten ¨reiluun kauppaan¨ liittyviä aloitteita voitaisiin tukea lisää niin, että tuki on maailman kauppajärjestön (WTO) säännösten mukaista. Tämän tutkimuksen tulosten on määrä olla pian käytettävissä. Osana tätä analyysia arvioitiin Eurobarometriin kuuluvalla tutkimuksella ¨reilun kaupan¨ banaanien kysynnän määrää. Kyseisen tutkimuksen tulokset, joista on hyötyä ¨reilun kaupan¨ tuotteiden menekin edistämisestä kiinnostuneille, osoittavat, että kysyntä yhteisön kuluttajien keskuudessa on huomattava.